NWU gaan Junior Vrouehokkie Wêreldbeker aanbied | news.nwu.ac.za
Dié byeenkoms, wat in samewerking met die Suid-Afrikaanse Hokkievereniging en die sportkode se wêreldbeheerliggaam, die Fédération Internationale de Hockey (FIH), aangebied word, sal vanaf 5 tot 16 Desember by die NWU se Astroturfbaan in Potchefstroom plaasvind.
Al die nodige Covid-19-protokolle sal streng nagekom word en die byeenkoms sal binne 'n bioborrel gehou word. Die 16 deelnemende spanne sal ook geskiedenis maak, want dit is die eerste keer dat 'n hokkiewêreldbeker in Afrika gespeel sal word.
"Die Noordwes-Universiteit sien daarna uit om al die deelnemende spanne in ons lieflike stad Potchefstroom te verwelkom. Ons is opgewonde om die FIH Junior Vrouehokkie Wêreldbeker aan te bied. Dit is nie net 'n eerste vir Suid-Afrika nie, maar vir Afrika ook," sê Sheldon Rostron, voorsitter van die plaaslike beplanningskomitee en Bestuurder: Sport by die Noordwes-Universiteit se kampus in Potchefstroom.
"Ons doelwit is om ons vermoë te toon om wêreldklasbyeenkomste aan te bied, maar ook om ons vriendelikheid, kultuur en pragtige land bekend te stel.
"Dit is 'n eer en 'n voorreg om jou land te kan verteenwoordig, en op hierdie ouderdom (o. 21) is daar niks beter as om aan 'n omgewing blootgestel te word wat jou aanmoedig om 'n professionele atleet te word nie. Ons wil hierdie geleentheid 'n onvergeetlike byeenkoms maak, een wat die vlam sal aansteek wat vir die res van hul loopbane sal brand."